Národná rada Slovenskej republiky
II. volebné obdobie

Vládny návrh

Zákon
z...........2001

ktorým sa mení a dopĺňa zákon Národnej rady Slovenskej republiky
č. 277/1994 Z.z. o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 Z.z. o Liečebnom poriadku v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 277/1994 Z.z. o zdravotnej starostlivosti v znení zákona Národnej rady Slovenskej republiky č. 98/1995 Z.z., zákona Národnej rady Slovenskej republiky č. 110/1996 Z.z., zákona Národnej rady Slovenskej republiky č. 222/1996 Z.z.,  zákona č. 140/1998 Z.z., zákona č. 241/1998 Z.z. a zákona č. 80/2000 Z.z. sa mení a dopĺňa takto:

1.	V § 2 sa za odsek 1 vkladá nový odsek 2, ktorý znie:
„(2) Zdravotnou starostlivosťou je aj doprava v súvislosti s poskytovaním zdravotnej starostlivosti podľa osobitného predpisu.1)“.

Doterajšie odseky 2 a 3 sa označujú ako odseky 3 a 4.

Poznámka pod čiarou k odkazu 1 znie:
„1) § 11 a 12 zákona Národnej rady Slovenskej republiky č. 98/1995 Z.z. o Liečebnom poriadku  v znení neskorších predpisov.“.

Doterajší odkaz a poznámka pod čiarou k odkazu 1 sa označuje ako odkaz a poznámka pod čiarou k odkazu 1a.

2.	§ 2 sa dopĺňa odsekom 5, ktorý znie:
„(5) Poskytovanie zdravotnej starostlivosti členom lodnej posádky na palube námorných lodí upravuje osobitný predpis.1b)“.

Poznámka pod čiarou k odkazu lb znie:
„1b) Zákon č. 435/2000 Z.z. o námornej plavbe.“.

3.	V § 5 ods. 2 písmeno d) znie:
„d) zaopatrenie v zariadeniach ústavnej starostlivosti,“.

4.	V § 5 sa za odsek 2 vkladá nový odsek 3, ktorý znie:
„(3) Doprava v súvislosti s poskytovaním zdravotnej starostlivosti sa poskytuje bezplatne za podmienok uvedených v osobitnom predpise.3aa) Doprava osôb v súvislosti s poskytovaním zdravotnej starostlivosti presahujúca rámec ustanovený osobitným predpisom3) sa poskytuje za úhradu.“.

Doterajší odsek 3 sa označuje ako odsek 4.

Poznámka pod čiarou k odkazu 3aa znie:
„ 3aa) § 11 ods. 1 zákona Národnej rady Slovenskej republiky č. 98/1995 Z. z.“.

5.	V § 7 ods. 1 sa posledná veta nahrádza vetou, ktorá znie:
„V ambulanciách, ktoré poskytujú primárnu zdravotnú starostlivosť, sa dohoda uzatvára písomne najmenej na šesť mesiacov na žiadosť jednej zo zmluvných strán.“.

6.	V § 14 ods. 4 sa slová „uzavrieť s ním alebo s jeho zákonným zástupcom dohodu o poskytovaní zdravotnej starostlivosti“ nahrádzajú slovami „získať súhlas pacienta alebo jeho zákonného zástupcu v písomnej forme alebo inak preukázateľnej forme na pokračovanie v poskytovaní zdravotnej starostlivosti“.

7.	V 16 ods. 4 prvá veta znie: „Pri zániku alebo zrušení zdravotníckeho zariadenia je pôvodný držiteľ povolenia na poskytovanie zdravotnej starostlivosti, jeho právny nástupca alebo dedič povinný odovzdať zdravotnú dokumentáciu štátnemu okresnému lekárovi, ktorý preberá zodpovednosť za ďalšie nakladanie so zdravotnou dokumentáciou až do jej prevzatia novým poskytovateľom zdravotnej starostlivosti s výnimkou prípadov podľa § 33b.“.

8.	V § 18 ods. 2 sa za slovo „zamestnávateľom“ vkladajú slová  „a závodnou zdravotnou službou.7ab)“.

Poznámka pod čiarou k odkazu 7ab znie:
„7ab) § 13 zákona Národnej rady Slovenskej republiky č. 330/1996 Z.z. o  bezpečnosti a ochrane zdravia pri práci.“.

9.	V § 18 sa za odsek 3 vkladá nový odsek 4, ktorý znie:
„(4) Dopravu v súvislosti s poskytovaním zdravotnej starostlivosti vykonáva záchranná zdravotná služba a dopravná zdravotná služba.“.

Doterajší odsek 4 sa označuje ako odsek 5.

10.	V § 18 ods. 5 sa za slová „letecká záchranná“ vkladá slovo „zdravotná“.

11.	V § 20 ods. 1 sa za slová „psychologickú starostlivosť“ vkladá čiarka a slová „logopedickú starostlivosť, liečebno-pedagogickú starostlivosť“.

12.	§ 20a vrátane nadpisu  znie:
„20a
Ošetrovateľská starostlivosť a pôrodná asistencia

(1) Ošetrovateľská starostlivosť je starostlivosť sestry poskytovaná metódou ošetrovateľského procesu osobe alebo skupine osôb pri predchádzaní chorobám, pri podpore a udržaní zdravia, pri liečení chorôb a pri umieraní. Ošetrovateľská starostlivosť je súčasťou primárnej, sekundárnej a následnej zdravotnej starostlivosti poskytovanej v  zdravotníckych zariadeniach, v zariadeniach sociálnych služieb, v školách a v školských zariadeniach, v domácnostiach a v pracovnom prostredí.

(2) Pôrodná asistencia je starostlivosť pôrodnej asistentky o ženu a dieťa počas fyziologického tehotenstva, pôrodu a šestonedelia,  starostlivosť o reprodukčné zdravie a poskytovanie ošetrovateľskej starostlivosti pri gynekologických a pôrodníckych ochoreniach. Pôrodná asistencia je súčasťou primárnej, sekundárnej a následnej zdravotnej starostlivosti poskytovanej v  zdravotníckych zariadeniach, v domácnostiach a všade tam, kde sa tehotná žena a rodička nachádza.

(3) Ošetrovateľskú starostlivosť a pôrodnú asistenciu poskytujú sestry a pôrodné asistentky, ktoré majú odbornú spôsobilosť na výkon povolania podľa osobitného predpisu. 10)“.

13.	Nadpis pod § 24 znie: „Sústava zdravotníckych zariadení a ďalšie zariadenia v zdravotníctve“.

14.	V § 24 sa odsek 1 dopĺňa písmenom  v), ktoré znie:
„v) dopravná zdravotná služba.“.

15.	V § 24 sa za odsek 3 vkladá  nový odsek 4, ktorý znie:
„(4) Štatutárnym orgánom štátneho zdravotníckeho zariadenia je riaditeľ. Riaditeľa štátneho zdravotníckeho zariadenia, ktorého zriaďovateľom je ministerstvo zdravotníctva, vymenúva a  odvoláva minister zdravotníctva Slovenskej republiky. Riaditeľa štátneho zdravotníckeho zariadenia, ktorého zriaďovateľom je krajský úrad, vymenúva a odvoláva  prednosta krajského úradu.“.

Doterajšie odseky  4 a 5 sa označujú ako odseky 5 a 6.

16.	V § 24 ods. 5 sa slová „v odseku 1 písm. h) až p)“ nahrádzajú slovami „v odseku 1 písm. c), f), h) až p) a písm. v)“.

17.	V § 26 ods. 1 písmeno i) znie:
„ i) spracúvať a predkladať v rozsahu a v lehote určenej ministerstvom zdravotníctva údaje súvisiace s poskytovaním zdravotnej starostlivosti,“.

18.	V § 26 ods. 2 písmeno b)  znie:
„b) zabezpečiť zastupovanie v rozsahu získaného oprávnenia počas dočasnej neprítomnosti osoby, ktorá poskytuje zdravotnú starostlivosť a uvedenú skutočnosť oznámiť štátnemu okresnému lekárovi v prípade, ak dočasná neprítomnosť trvá dlhšie ako tri pracovné dni; súčasne je povinné uviesť na viditeľnom mieste, kto vykonáva zastupovanie a kde sa vykonáva zastupovanie; tieto povinnosti sa vzťahujú na zdravotnícke zariadenie uvedené v § 24 ods. 1 písm. a),“.

19.	V § 26 ods. 2 písmeno d) znie:
„d) spracúvať a  predkladať okresnému úradu alebo krajskému úradu údaje v rozsahu určenom ministerstvom zdravotníctva,“.

20.	V § 26 sa odsek 2 dopĺňa písmenom f), ktoré znie:
„f) pri zániku alebo zrušení zdravotníckeho zariadenia odovzdať zdravotnú dokumentáciu štátnemu okresnému lekárovi, ktorý preberá zodpovednosť za ďalšie nakladanie so zdravotnou dokumentáciou až do jej prevzatia novým poskytovateľom zdravotnej starostlivosti s výnimkou  prípadov podľa § 33b.“.

21.	V § 29 ods. 1 sa vypúšťa druhá veta.

22.	V § 29 ods. 1 sa na konci pripája táto veta:
„Neštátne zdravotnícke zariadenie nemôže rozhodnúť o chorobe z povolania, profesionálnej otrave alebo inom poškodení zdravia pri práci.“.

23.	V § 31 sa odsek 1 dopĺňa písmenom k), ktoré znie:
„k) záchranné zdravotné služby.“.

24.	V § 31 sa odsek 4 dopĺňa písmenom g), ktoré znie:
„g) v dopravnej zdravotnej službe.“.

25.	V § 31  ods. 5 sa na konci prvej vety pripájajú slová  „a na poskytovanie hematologicko-transfuziologickej  starostlivosti  mimo zdravotníckeho zariadenia.“.

26.	V § 31 ods. 11 sa v druhej vete vypúšťajú slová „s výnimkou manžela“.

27.	V § 32  ods. 4 písm. e) sa  na konci pripájajú  slová „a povolenie na výkon zdravotníckeho povolania (§ 54 ods. 8 až 17)“.

28.	V § 32 ods. 5 sa za slovo „podľa“ vkladajú slová „§ 31 ods. 4 písm. g) a “.

29.	V § 33 ods. 8 písm. f)  sa na konci bodka nahrádza bodkočiarkou a  pripájajú sa tieto slová: „žiadosť o zrušenie povolenia je držiteľ povolenia povinný podať najmenej dva mesiace pred dňom, od ktorého žiada povolenie zrušiť.“.

30.	V § 33 sa vypúšťa odsek 9.
Doterajšie odseky 10 a 11 sa označujú ako 9 a 10.

31.	V § 33b sa vypúšťajú  slová „[§ 24 ods. 1 písm. a)]“ a slovo „fyzickou“.

32.	V § 38 sa za odsek 3 vkladá nový odsek 4, ktorý znie:
„(4) Pri rozhodovaní o liečbe a  konkrétnych zákrokoch u  transsexuálov je vedúci zdravotníckeho zariadenia povinný ustanoviť odborné konzílium.“.

Doterajšie odseky 4 až 6 sa označujú ako 5 až 7.

33.	V § 40 odsek 1 znie:
„(1) Overovanie nových medicínskych poznatkov na človeku (ďalej len „overovanie“) možno vykonať len za podmienok ustanovených v tomto zákone. Overovaním sa na účely tohto zákona rozumie potvrdenie vopred určenej hypotézy potrebnej na získanie nových medicínskych poznatkov, na vypracovanie nových metód a hypotéz, alebo klinické skúšanie liekov alebo zdravotníckych pomôcok v záujme zachovania alebo zlepšenia zdravia ľudí.“.

34.	V § 40 sa za odsek 1 vkladajú nové odseky 2 až 5, ktoré znejú:
„(2) Overovaniu musia predchádzať laboratórne pokusy, pokusy na zvieratách a starostlivé zhodnotenie predvídateľných rizík a záťaže človeka v porovnaní s predvídateľným prospechom, ktorý z overovania môže plynúť.

(3) Pred začatím overovania musí byť každá osoba, na ktorej sa má overovanie vykonávať, úplne poučená o  všetkých zdravotníckych výkonoch a o možných rizikách, ktoré by mohli ovplyvniť jej zdravie a informovaná o cieľoch, metódach a očakávanom prospechu overovania. Tejto osobe sa musí poskytnúť informácia o práve nezúčastniť sa na overovaní alebo zrušiť súhlas s účasťou na overovaní a to kedykoľvek a bez akýchkoľvek následkov. Poučenie a súhlas pacienta treba zaznačiť do jeho zdravotnej dokumentácie.

(4) Overovanie posudzujú, pripomienkujú a  schvaľujú zdravotnícke zariadenia v spolupráci so stavovskými organizáciami9) a  na tento účel si vytvárajú nezávislé komisie na posudzovanie etických otázok (ďalej len „etická komisia“). Etická komisia dohliada na vykonávané overovanie, má minimálne troch členov a  skladá sa zo zdravotníckych pracovníkov a osoby s právnickým vzdelaním. Členom etickej komisie nemôže byť osoba, ktorá overovanie objednala, osoba, ktorá je v príbuzenskom alebo v pracovnoprávnom vzťahu voči objednávateľovi overovania  a  osoba, ktorá overovanie vykonáva. Na prijatie rozhodnutia etickej komisie je potrebný súhlas všetkých jej členov.“.
(5) Súčasťou overovania je vedenie protokolu overovania. Protokol overovania musí obsahovať návrh a popis vykonaných postupov overovania a popis etických problémov spojených s overovaním. Protokol overovania sa  predkladá na posúdenie, pripomienkovanie a schválenie etickej komisii vždy, keď oň požiada. Osoba zodpovedná za overovanie je povinná poskytovať etickej komisii pri vykonávaní dohľadu nad overovaním ňou požadované informácie. “.

Doterajšie odseky 2 až 4 sa označujú ako odseky 6 až 8.

35.	V § 41 sa vypúšťajú odseky 3 a 4.

36.	V § 42 sa vypúšťa odsek 4.

37.	V § 47 ods. 1 sa na konci bodka nahrádza bodkočiarkou a  pripájajú sa tieto slová: „toto odmietnutie je súčasťou zdravotnej dokumentácie.“.

38.	V § 53 ods. 3 sa za písmeno c) vkladá nové písmeno d), ktoré znie:
„d) ak lekár, ktorý vykonal prehliadku mŕtveho, má pochybnosti o príčine smrti alebo okolnostiach, za ktorých smrť nastala,“.

Doterajšie písm. d) sa označuje ako písm. e).

39.	V § 53 sa za odsek 3 vkladajú nové odseky 4 až 7, ktoré znejú:
„(4) Oddelenie patologickej anatómie zdravotníckeho zariadenia vykoná pitvu pri úmrtí
a)	v zdravotníckom zariadení, ak ju nariadi lekár, ktorý urobil prehliadku mŕtveho,  na účely overenia diagnózy alebo liečebného postupu,
b)	na prenosné ochorenia alebo pri podozrení na kontamináciu rádioaktívnymi látkami.

(5) Ústav súdneho lekárstva alebo oddelenie súdneho lekárstva zdravotníckeho zariadenia vykoná pitvu pri úmrtí
a)	osoby zomrelej mimo zdravotníckeho zariadenia alebo zomrelej v zdravotníckom zariadení, ak ju nariadi prehliadajúci lekár pri podozrení z nesprávneho postupu  pri poskytovaní zdravotnej starostlivosti alebo výkone liečiteľských činností,
b)	v súvislosti s operačným zákrokom,
c)	náhlom a neočakávanom, ak prehliadkou mŕtveho alebo iným spôsobom nie je možné určiť príčinu smrti,
d)	následkom užívania omamných látok a psychotropných látok,
e)	spôsobenom priemyselnou alebo inou otravou alebo chorobou z povolania alebo ak je podozrenie úmrtia z  týchto príčin,
f)	v súvislosti s pracovným úrazom alebo iným úrazom,
g)	v súvislosti s dopravnou nehodou,
h)	násilnom vrátane samovraždy, ak orgán činný v trestnom konaní nenariadil vykonanie súdnej pitvy podľa osobitného predpisu,14)
i)	v cudzine, ak je  na územie Slovenskej republiky privezené telo zomrelého, ktoré má byť na území Slovenskej republiky pochované, a to aj vtedy, ak je potrebné vykonať opakovanú pitvu.

(6) Pitva podľa odsekov 4 a 5 je zdravotnou pitvou.

(7) Pitva nariadená orgánom činným v trestnom konaní podľa odseku 3 písm. e) je súdnou pitvou a vykoná sa na ústave súdneho lekárstva alebo na oddeleniach súdneho lekárstva zdravotníckych zariadení.“.

Doterajšie odseky 4 a 5 sa označujú ako odseky 8 a 9.

40.	V § 54 ods. 2 písmena a) až c) znejú:
„a) vysokoškolské vzdelanie v lekárskych odboroch štúdia alebo v odboroch štúdia farmácia [ods. 3 písm. a) až c)],

b) vysokoškolské vzdelanie v jednom zo študijných odborov verejné zdravotníctvo,  ošetrovateľstvo, pôrodná asistencia, liečebná rehabilitácia, laboratórne vyšetrovacie metódy alebo vyššie odborné, úplné stredné odborné alebo stredné odborné vzdelanie na stredných zdravotníckych školách [ods. 3 písm. d) až h)],

c) vysokoškolské vzdelanie v jednom zo študijných odborov klinická logopédia, psychológia, liečebná pedagogika,  špeciálna pedagogika alebo vysokoškolské alebo stredoškolské vzdelanie v študijnom odbore zameranom na odborné činnosti súvisiace s poskytovaním zdravotnej starostlivosti [ods. 3 písm. i)].“.

41.	V § 54 ods. 3 sa vkladá písmeno b), ktoré znie:
„b) zubný lekár,“.

Doterajšie písmená b) až h) sa označujú ako c) až i).

42.	V § 54 odsek 5 znie:
„(5)  Odborná spôsobilosť zdravotníckych pracovníkov uvedených v § 54 ods. 3 písm. a) až  h) je dosiahnutie stupňa vzdelania v príslušnom študijnom odbore a získanie osvedčenia o overení vedomostí a zručností nadobudnutých počas nástupnej odbornej praxe na výkon odborných pracovných činností,  získanie diplomu o špecializácii v príslušnom špecializačnom odbore na výkon špecializovaných pracovných činností alebo získanie certifikátu na výkon certifikovaných pracovných činností.  U zdravotníckych pracovníkov uvedených v § 54 ods. 3 písm. i) a iných odborných pracovníkov v zdravotníctve sa vyžaduje aj získanie osvedčenia o príprave na výkon práce v zdravotníctve. Odbornú spôsobilosť pracovníkov v zdravotníctve ustanoví nariadenie vlády Slovenskej republiky.“.

43.	V § 54 ods. 7 sa na konci pripája táto veta:
„Ak ide o občana Slovenskej republiky, ktorý vykonáva zdravotnícke povolanie v členskom štáte Európskej únie (ďalej len „členský štát“) alebo o občana členského štátu, ktorý vykonáva zdravotnícke povolanie na území Slovenskej republiky, ministerstvo zdravotníctva o tejto skutočnosti informuje príslušný členský štát najneskôr do troch mesiacov od vydania zákazu.“.

44.	V § 54 odsek 8 znie:
„(8) Ministerstvo zdravotníctva po prerokovaní s príslušnou stavovskou organizáciou povolí výkon zdravotníckeho povolania na území Slovenskej republiky občanovi členského štátu alebo občanovi Slovenskej republiky, ktorý získal odbornú spôsobilosť na výkon zdravotníckeho povolania v  členskom štáte po predložení
a)	povolenia na dlhodobý pobyt alebo trvalý pobyt na území Slovenskej republiky,10c)  toto sa nevyžaduje, ak ide o občana Slovenskej republiky,
b)	dokladu o uznaní dokladov o vzdelaní vydaných zahraničnou školou podľa osobitného predpisu,14a)
c)	dokladov o  získaných špecializáciách vydaných na to oprávnenými zahraničnými inštitúciami a orgánmi,
d)	dokladu o bezúhonnosti,14b)
e)	dokladu o etickej spôsobilosti,
f)	dokladu o zdravotnej spôsobilosti.“.

45.	V § 54 sa za odsek 8 vkladajú nové odseky 9 až 17, ktoré znejú:

„(9) Občan členského štátu je povinný preukázať schopnosť odborne sa vyjadrovať v štátnom jazyku; táto požiadavka sa nevzťahuje na tých, ktorí ovládajú český jazyk.

(10) Dokladmi uvedenými v ods. 8 písm. d) až f) sa rozumejú aj doklady vydané  v členských štátoch, ktoré obsahom zodpovedajú dokladom vydaným v Slovenskej republike. U osôb, ktoré na území Slovenskej republiky budú poskytovať zdravotnú starostlivosť po prvýkrát od získania odbornej spôsobilosti, sa nevyžaduje doklad podľa ods. 8 písm. e). Doklady uvedené v ods. 8 písm. a), d) až  f) nesmú byť staršie ako tri mesiace od ich vydania a doklad uvedený v ods. 8 písm. b) nesmie byť starší ako 12 mesiacov od jeho vydania. Doklady uvedené v odseku 8 musia byť predložené spolu s úradne overeným prekladom do štátneho jazyka.

(11) Ministerstvo zdravotníctva môže po prerokovaní s príslušnou stavovskou organizáciou povoliť výkon zdravotníckeho povolania na území Slovenskej republiky osobe, ktorá nie je občanom členského štátu alebo občanovi Slovenskej republiky, ktorý získal odbornú spôsobilosť na výkon zdravotníckeho povolania v štáte, ktorý nie je členským štátom, po splnení podmienok uvedených v odsekoch 8 a 9.

(12) Ministerstvo zdravotníctva aj bez  splnenia podmienok uvedených v odsekoch 8 až 11 povolí výkon zdravotníckeho povolania na území Slovenskej republiky na dobu určitú s vymedzením činností, ktoré možno v rámci povolenia vykonávať, cudzincovi, ktorý získal doklad o uznaní vysokoškolského vzdelania podľa osobitného predpisu14a) a je do Slovenskej republiky pozvaný k odovzdávaniu odborných a praktických skúseností.
(13) Ministerstvo zdravotníctva môže aj bez  splnenia podmienok uvedených v odsekoch 8 až 11 povoliť výkon zdravotníckeho povolania na území Slovenskej republiky na dobu určitú s vymedzením činností, ktoré možno v rámci povolenia vykonávať, cudzincovi alebo občanovi Slovenskej republiky, ktorý získal odbornú spôsobilosť na výkon zdravotníckeho povolania v cudzine a ktorý
a)	získal doklad o uznaní príslušného vzdelania podľa osobitného predpisu14a),
b)	prichádza do Slovenskej republiky ako uchádzač o absolvovanie ďalšieho vzdelávania alebo je do Slovenskej republiky pozvaný získavať odborné a praktické skúsenosti a zručnosti formou stáže alebo výmennej praxe a
c)	preukáže schopnosť odborne sa vyjadrovať v štátnom jazyku.

(14) Ministerstvo zdravotníctva na žiadosť členského štátu prešetrí skutočnosti, ku ktorým došlo na území Slovenskej republiky a ktoré by mohli ovplyvniť začatie výkonu zdravotníckeho povolania na území tohto členského štátu.  Ministerstvo zdravotníctva o zistených skutočnostiach a prijatých opatreniach informuje tento členský štát najneskôr do troch mesiacov odo dňa doručenia žiadosti.

(15) Ministerstvo zdravotníctva pri postupe podľa odseku 14 zabezpečí ochranu údajov podľa osobitného predpisu.14c)

(16) Ministerstvo zdravotníctva rozhodne vo veci vydania povolenia podľa odsekov  8 až 13 najneskôr do 90 dní od podania žiadosti a predloženia dokladov podľa odsekov 8 až 13; v prípade, ak ministerstvo zdravotníctva požiadalo iný členský štát o prešetrenie skutočnosti, ku ktorej došlo na území tohto členského štátu a ktorá by mohla ovplyvniť rozhodnutie o vydaní povolenia na výkon zdravotníckeho povolenia na území Slovenskej republiky,  konanie sa preruší až do získania výsledku prešetrenia od príslušného členského štátu. Inak sa pri vydávaní povolení na výkon zdravotníckeho povolania postupuje podľa všeobecných predpisov o správnom konaní.11)

(17) Ministerstvo zdravotníctva v spolupráci s Ministerstvom práce, sociálnych vecí a rodiny Slovenskej republiky poskytuje osobám, ktorým vydalo povolenie na výkon zdravotníckeho povolania podľa odsekov  8 až 13, informácie o platných právnych  predpisoch Slovenskej republiky, ktoré upravujú zdravotné poistenie, sociálne zabezpečenie a etiku výkonu zdravotníckeho povolania.“.

Poznámky pod čiarou k odkazom 14a až 14c znejú:
„14a)   § 25 zákona  č. 172/1990 Zb. o vysokých školách v znení zákona Národnej rady Slovenskej republiky č. 324/1996 Z.z.,
§ 15 zákona Slovenskej národnej rady č. 542/1990 Zb. o štátnej správe   v školstve a o školskej samospráve v znení zákona Národnej rady Slovenskej republiky č. 84/1995 Z. z.
14b)    Zákon č. 311/1999 Z. z. o registri trestov.
14c)      Zákon č. 52/1998 Z. z. o ochrane osobných údajov v informačných systémoch.“.

Doterajší odsek 9 sa označuje ako odsek 18.
46.	V § 56 ods. 5 sa za slová „organizácia výučby,“ vkladajú slová „meno, priezvisko, odborná spôsobilosť a zamestnávateľ vedúceho výučbovej základne,“.

47.	V § 56 ods. 6 druhá veta znie:
„Špecializačné odbory a spôsob ďalšieho vzdelávania pracovníkov v zdravotníctve ustanoví nariadenie vlády Slovenskej republiky.“.

48.	V § 74 ods. 1 sa dopĺňa písmeno o), ktoré znie:
„o) zabezpečuje a spracováva údaje o zdravotnom stave obyvateľstva, o sieti zdravotníckych zariadení, o činnosti zdravotníckych zariadení, o pracovníkoch v zdravotníctve, o ekonomike zdravotníctva, o nehnuteľnostiach, o prístrojovej technike a o zdravotníckom školstve v Slovenskej republike.“.

49.	V § 74a  sa vypúšťajú slová „Štátny ústav pre kontrolu liečiv, Ústav zdravotníckych informácií a štatistiky v Bratislave,“.

50.	V § 79 ods. 4  poznámka pod čiarou k odkazu 25 znie:

„ 25)  Zákon č. 52/1998 Z.z. o ochrane osobných údajov v informačných systémoch v znení zákona č. 241/2001 Z. z..“.

51.	V 79 § ods. 5 sa za slovo „systém“ vkladajú slová „ ministerstva zdravotníctva“.

52.	Za § 80d sa vkladajú § 80e a § 80f, ktoré znejú:

„§ 80e

Prepravcovia vykonávajúci dopravnú zdravotnú službu na základe živnostenského oprávnenia môžu túto činnosť vykonávať naďalej, ak do 1. júla  2002 získajú oprávnenie na vykonávanie dopravnej zdravotnej služby podľa § 31 ods. 4 písm. g); inak sú povinní výkon dopravnej zdravotnej služby ukončiť.

§ 80f

Zdravotnícke zariadenie, ktoré vzniklo na základe osobitného predpisu,26) môže poskytovať zdravotnú starostlivosť naďalej, ak do 1. januára 2007 získa povolenie na poskytovanie zdravotnej starostlivosti podľa tohto zákona.“.

Poznámka pod čiarou k odkazu 26 znie:
„26) Zákon č. ..../2001 Z.z. o transformácii štátnych rozpočtových a štátnych príspevkových organizácií na neziskové organizácie poskytujúce všeobecne prospešné služby (transformačný zákon).“.

Čl. II

Zákon Národnej rady Slovenskej republiky č. 98/1995 Z.z. o Liečebnom poriadku v znení zákona Národnej rady Slovenskej republiky č. 222/1996 Z.z., zákona č. 251/1997 Z.z., zákona č. 332/1997 Z.z., zákona č. 140/1998 Z.z., zákona č. 17/1999 Z.z. a zákona č. 3/2000 Z.z. sa mení takto:

1.  V § 11 ods. 3 sa slová „s iným prepravcom vykonávajúcim dopravnú zdravotnú službu.“ nahrádzajú slovami „s inou dopravnou zdravotnou službou.“.

2.  V § 11 ods. 6 sa za slová „leteckej záchrannej“ vkladá slovo „zdravotnej“.

3. V § 12 ods. 1 sa slová „s iným prepravcom“ nahrádzajú slovami „s inou dopravnou zdravotnou službou“.

Čl. III

Tento zákon nadobúda účinnosť 1. januára 2002.